Steve Hofmeyr: 'Wonderwerk dat ek leef' | Maroela Media
Steve Hofmeyr in die hospitaal (Foto: Twitter)
'n Besoek aan die dokter vir die behandeling van 'n kniebesering het waarskynlik Woensdagoggend die sanger Steve Hofmeyr se lewe gered.
Hofmeyr is Woensdag in 'n hospitaal opgeneem nadat hy 'n bloedklont deur sy hart en long oorleef het.
Die sanger vertel Donderdag in 'n telefoniese onderhoud aan Maroela Media 'n huisdokter het onraad gemerk toe hy swelling aan Hofmeyr se regterenkel opgemerk het.
"Die dokter het vir my gesê ons moet dadelik skanderings laat doen omdat die swelling aan my enkel vir hom baie vreemd is – veral omdat ek daar was vir 'n besering aan my knie. Ek is onmiddellik opgeneem sodat toetse gedoen kan word," sê hy.
Die skanderings het volgens hom "taamlik baie" bloedklonte in sy onderbeen getoon. Nadere ondersoek het bepaal dat daar reeds 'n bloedklont deur die hart en twee deur die longe is. "As die bloedklonte vroeg gediagnoseer word, moet alles moontlik gedoen word om dit van jou hart en longe af weg te hou. In dié geval was dit reeds te laat, maar ek het dit oorleef. Terwyl ons almal daar gesit en frons het oor die feit dat ek nog lewe, het ek net gedink: Dis 'n wonderwerk, maar ek sal moet gaan werk."
Volgens die mediese span is die bloedklonte waarskynlik veroorsaak deur onder meer lang tydperke op die pad vir konserte waartydens hy lang ure in die motor gesit het. Die gebrek aan beweging is glo een van die hoofredes waarom die bloedklonte gevorm het.
Hofmeyr sê hy het tydens dié beproewing geen pyn ervaar nie. "Jy voel mos nie sommer die bloedklont nie. Jy swel wel, maar die meeste mense merk nie onraad nie. En wanneer die bloedklont dan deur die hart of long gaan, is dit te laat. In my geval was dit nie."
Die sanger is steeds in die hospitaal en sal deur die loop van Donderdag nog 'n rits toetse moet ondergaan. Hy sal voortaan ook medikasie gebruik in 'n poging om die bloedklonte in sy liggaam af te breek.
Steve en Janine Hofmeyr (Foto: Facebook)
Dit is die tweede keer dat die sanger 'n bloedklont deur sy organe oorleef. Die eerste keer was in 2008 ná 'n operasie. "Ek ag myself gelukkig om die toestand twee keer te oorleef. Ek weet dit was 'n Hoër Hand wat daarvoor te danke is. Noudat dit by my gediagnoseer is, moet dit net behandel word met medikasie om te verhoed dat dit in 'n later stadium weer moeilikheid maak."
Hofmeyr sê hy sal waarskynlik later Donderdagmiddag of vroeg Vrydag ontslaan word. Hy beoog dan om weer teen die naweek op die verhoog te wees, maar hy sal eers ná die laaste toetse afgehandel is, kan bepaal hoe die res van die volgende week of twee gaan lyk.
"'n Ou vat dit maar soos dit kom," sê hy. "Die massiewe ondersteuning van buite, diegene op sosiale media en die personeel van die hospitaal dra my geweldig baie. Al die ondersteuning beteken die wêreld. Ek sal nou wag en hoor wat die dokters later sê, maar ek is nie sommer 'n ou wat wegbly van die werk af nie – my stembande is dan nog heel oukei."
Duisende aanhangers het sedert Woensdagoggend boodskappe van ondersteuning aan die sanger oorgedra nadat hy die nuus van sy hospitaalopname op Facebook bekend gemaak het.
Trump en Kim Kardashian vergader
Jy moet maar vir jou 'n Qantum taxi aanskaf,Steve. Kan daarin rondbeweeg.
Hallo boerseun jy mag ons nie nou al verlaat. Bid vir jou
Dis inderdaad die Hoër Hand wat ñ wonderwerk laat geskied het! Word gou gesond Steve, ons het jou nodig. Jy is ñ man met ruggraat.
Hoop jou sterkte toe Steve. Het self al n bloedklont deur die hart oorleef. Hou asb jou gesondheid dop want bloedklonte is n baie ernstige prognose. Vrede vir jou.
Steve, jy het die regte attitude. Dankbaar in die regte rigting, dit is net een wat so genadig is, ons Liewe Vader. Ja kom aan die gang, hoe gouer jy oefen hoe gouer is jy beter hehehe. Nee grappie. Luister maar eers na die dokter se raad, na so 'n dramatjie moet mens dalk rustiger weer aan die gang kom, skielik te vinnig en te veel kan net so sleg wees, soos die min beweging vooraf.